謗議
作者：敖陶孫
朝代：宋

paragraphs: 四方集謗議，著面矢如雨。
前身雷將軍，柴立吾甚武。
却還觀我生，與世實鉏鋙。
西通禰衡鄰，東接嵇康堵。
以茲料身後，藐未得死所。
一州納一嘲，一邑獻一侮。
並浙十五州，我作大謗府。
餘外九州者，設伏特未舉。
徐思浮言端，中實無所主。
怪雪羣犬吠，眩日百鳥語。
何由澤其喙，環海變春醑。
坐使聲名高，一日跨堯禹。